Gail Halvorsen

Gail Seymour Halvorsen (1920–2022) var en amerikansk pilot og offiser, best kjent som «Rosinbomberen» under den sovjetiske blokaden av Vest-Berlin. Han er best kjent i Tyskland som rosinbomberen («Rosinenbomber»), og senere i USA som «Berlin Candy Bomber», «Uncle Wiggly Wings» og «The Chocolate Flier».

Liv og virke

Bakgrunn 
Gail Halvorsen var sønn av Luella Spencer og Basil Knud Halvorsen. Hans bestefar på farssiden ble født i Norge. Halvorsen ble født i Salt Lake City i Utah og vokste opp på små gårder, først i Rigby i Idaho og så i Garland i Utah. Han var en kortere tid universitetsstudent i Salt Lake City. Han fikk privatflygersertifikat under sivilpilotopplæringsprogrammet i 1941 og begynte så i Civil Air Patrol som pilot.

Karriere og berømmelse 
Halvorsen ble med i United States Army Air Forces i mai 1942 og var 22 år da han ankom Miami i Oklahoma for opplæring sammen med 25 andre USAAF flyverkadetter og 77 Royal Air Force-kadetter. Etter pilotopplæring fikk han oppdrag med transport i det søratlantiske område. Han ble beordret til Vest-Tyskland 10. juli 1948 for å delta i «Operation Vittles», det vil si å fly inn forsyninger til Vest-Berlin under Berlinblokaden.

En dag ga Halvorsen to plater tyggegummi til en gruppe barn som hadde møtt opp på Tempelhof lufthavn for å se på flyene. Han så hvor glade barna var å få godteri, og lovet å gi dem mer. Ettersom det landet fly så ofte som hvert tredje minutt, sa han at han ville foreta en spesiell manøver med vingene før han landet, slik at barna skulle gjenkjenne flyet hans, og de begynte å kalle ham Onkel Wackelflügel («Onkel Vinglevinge»).

Andre piloter hørt om dette og ønsket å hjelpe, og snart fikk sjefen til Halvorsen, William H. Tunner, også høre om det. Tunner besluttet å utvide operasjonen som fikk det uoffisielle navnet «Operation Little Vittles».

Ved slutten av blokaden hadde omtrent 25 flybestninger delt ut 23 tonn sjokolade, tyggegummi og andre typer søtsaker over Vest-Berlin.

Halvorsens bedrifter har hatt en betydelig innflytelse på forholdet mellom Tyskland og USA. Han har dukket opp i tyske tv-programmer en rekke ganger, ofte med barn, nå voksne, han hadde gitt godteri til. Halvorsen returnerte til Tempelhof lufthavn i 1970 som kommandant for 7350th Air Base Group. I 1974 mottok han Stort fortjenstkors av Forbundsrepublikken Tysklands fortjenstorden.

I 2016 stiftet han organisasjonen Gail S. Halvorsen Aviation Education Foundation som har som oppgave å fortelle historien om godteribombingen til fremtidige generasjoner og å oppmuntre interesse for luftfart.

Godteribombingen har inspirert USAs flyvåpen til lignende aksjoner under krigene i det tidligere Jugoslavia og i Irak.

Bibliografi 
  Halvorsen, Gail S. Gail S. Halvorsen Collection, 1945–2004. MSS 2220; 20th Century Western and Mormon Manuscripts; L. Tom Perry Special Collections, Harold B. Lee Library, Brigham Young University.
  Halvorsen, Gail S. The Berlin Candy Bomber. Bountiful, UT: Horizon Publishers, 1990. .

Referanser

Litteratur 
  Brokaw, Tom. Christmas From Heaven:The True Story of the Berlin Candy Bomber. Salt Lake City, Utah: Deseret Book Company, 2013. .
  Cherny, Andrei The Candy Bombers – The Untold Story of the Berlin Airlift and America's Finest Hour. Berkeley: The Berkeley Publishing Group, 2009. .
  Miller, George M. To Save a City: The Berlin Airlift 1948–1949. Hawaii: University Press of the Pacific, 1998. .
  Launius, Roger D. Interview with Gail S. Halvorsen, USAF-Ret, May 13, 1988. Provo, Utah: L. Tom Perry Special Collections, Brigham Young University
  Raven, Margot Theis. Mercedes and the Chocolate Pilot: A True Story of the Berlin Airlift and the Candy that Dropped from the Sky. Chelsea, MI: Sleeping Bear Press, 2002. .
  Roughton, Randy. "Forever the Candy Bomber". Airman 55, no. 3 (2011):44–47.
  Thompson, Warren E. "Gail Halvorsen". Aircraft Illustrated 42, no. 10 (2009):24–29. .
  Tunnell, Michael O. Candy Bomber: The Story of the Berlin Airlift's "Chocolate Pilot". Watertown, Massachusetts: Charlesbridge, 2010. .

Eksterne lenker 
 
  Gail S. Halvorsen Aviation Education Foundation på Facebook
 

Flyvere fra USA
Offiserer fra USA
Personer fra Salt Lake City
Personer fra Jefferson County i Idaho
Personer fra Box Elder County i Utah